**МОНГОЛ УЛСЫН ИХ ХУРЛЫН 2020 ОНЫ ХАВРЫН ЭЭЛЖИТ**

 **ЧУУЛГАНЫ ХУУЛЬ ЗҮЙН БАЙНГЫН ХОРООНЫ**

**5 ДУГААР САРЫН 13-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-4 |
| 2 | Дэлгэрэнгүй тэмдэглэл | 5-16 |
| 1.Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай Улсын Их Хурлын 2014 оны 64 дүгээр тогтоол нь Үндсэн хуулийн холбогдох заалтыг зөрчсөн эсэх маргааныг хянан шийдвэрлэсэн тухай Үндсэн хуулийн цэцийн 2020 оны 04 дүгээр дүгнэлт | 5-14 |
|  | 2.Олон улсын гэрээнд цахим харилцааг ашиглах тухай Нэгдсэн Үндэстний Байгууллагын конвенцыг соёрхон батлах тухай хуулийн төсөл/Санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/ | 14-16 |

***Монгол Улсын Их Хурлын 2020 оны хаврын ээлжит***

***чуулганы Хууль зүйн байнгын хорооны***

***5 дугаар сарын 13-ны өдөр*** ***/Лхагва гараг/-ийн***

***хуралдааны товч тэмдэглэл***

 Хууль зүйн байнгын хорооны дарга Х.Нямбаатар ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 19 гишүүнээс 11 гишүүн ирж, 57.9 хувийн ирцтэйгээр хуралдаан 17 цаг 05 минутад Төрийн ордны “Жанжин Д.Сүхбаатар” танхимд эхлэв.*

 *Чөлөөтэй: О.Батнасан;*

 *Тасалсан: Ж.Ганбаатар, Б.Дэлгэрсайхан, Л.Мөнхбаатар, Ц.Нямдорж, Н.Оюундарь, Б.Пүрэвдорж, С.Эрдэнэ.*

 ***Нэг.“Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай” Улсын Их Хурлын 2014 оны 64 дүгээр тогтоол нь Үндсэн хуулийн холбогдох заалтыг зөрчсөн эсэх маргааныг хянан шийдвэрлэсэн тухай Үндсэн хуулийн цэцийн 2020 оны 04 дүгээр дүгнэлт***

 Хуралдаанд Улсын Их Хурлын Хууль зүйн байнгын хорооны ажлын албаны ахлах зөвлөх М.Үнэнбат, зөвлөх Б.Баярмаа, Б.Хонгорзул, референт Н.Монголмаа нар байлцав.

 Үндсэн хуулийн цэцийн 2020 оны 04 дүгээр дүгнэлтийн талаар Улсын Их Хурлын итгэмжлэгдсэн төлөөлөгч, Улсын Их Хурлын гишүүн Я.Содбаатар танилцуулав.

 Цэцийн дүгнэлттэй холбогдуулан Улсын Их Хурлын гишүүн Ц.Гарамжав, Ж.Батзандан, Х.Нямбаатар нарын тавьсан асуултад Улсын Их Хурлын гишүүн Я.Содбаатар хариулж, тайлбар хийв.

 Улсын Их Хурлын гишүүн Д.Ганболд, Ц.Мөнх-Оргил нар уг асуудлыг хэлэлцэхэд салбар хариуцсан сайдыг оролцуулах нь зүйтэй гэсэн горимын санал гаргав.

 **Х.Нямбаатар:** Улсын Их Хурлын гишүүн Д.Ганболдын гаргасан горимын саналыг дэмжье гэсэн санал хураалт явуулъя.

 Зөвшөөрсөн: 0

 Татгалзсан: 11

 Бүгд: 11

 100.0 хувийн саналаар горимын санал дэмжигдсэнгүй.

 **Х.Нямбаатар:** Монгол Улсын Их Хурлаас 2014 оны 10 дугаар сарын 24-ний өдөр “Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай” 64 дүгээр тогтоолыг батлахдаа Монгол Улсын Үндсэн хуулийн Нэгдүгээр зүйлийн 2 дахь хэсэгт “Ардчилсан ёс, шударга ёс, тэгш байдал, үндэсний эв нэгдлийг хангах, хууль дээдлэх нь төрийн үйл ажиллагааны үндсэн зарчим мөн.” гэж заасныг зөрчсөн байна гэсэн Үндсэн хуулийн цэцийн дүгнэлтийг хүлээн зөвшөөрөх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 5

 Татгалзсан: 6

 Бүгд: 11

 45.5 хувийн саналаар дэмжигдсэнгүй.

 Улсын Их Хурлын гишүүн Л.Болдын дэмжсэн санал техникийн саатлын улмаас эсрэг гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

 **Х.Нямбаатар:** Улсын Их Хурлын гишүүн Л.Болдын гаргасан горимын саналыг дэмжье гэсэн санал хураалт явуулъя.

 Зөвшөөрсөн: 6

 Татгалзсан: 5

 Бүгд: 11

 54.5 хувийн саналаар горимын санал дэмжигдлээ.

 **Х.Нямбаатар:** Монгол Улсын Их Хурлаас 2014 оны 10 дугаар сарын 24-ний өдөр “Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай” 64 дүгээр тогтоолыг батлахдаа Монгол Улсын Үндсэн хуулийн Нэгдүгээр зүйлийн 2 дахь хэсэгт “Ардчилсан ёс, шударга ёс, тэгш байдал, үндэсний эв нэгдлийг хангах, хууль дээдлэх нь төрийн үйл ажиллагааны үндсэн зарчим мөн.” гэж заасныг зөрчсөн байна гэсэн Үндсэн хуулийн цэцийн дүгнэлтийг хүлээн зөвшөөрөх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 6

 Татгалзсан: 5

 Бүгд: 11

 54.5 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Ж.Батзандан Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 17 цаг 37 минутад хэлэлцэж дуусав.*

 ***Хоёр.******Олон улсын гэрээнд цахим харилцааг ашиглах тухай Нэгдсэн Үндэстний Байгууллагын конвенцыг соёрхон батлах тухай хуулийн төсөл****/Санал, дүгнэлтээ Аюулгүй байдал, гадаад бодлогын байнгын хороонд хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Гадаад харилцааны сайд Д.Цогтбаатар, Гадаад харилцааны яамны Олон улсын гэрээ, эрх зүйн газрын дэд захирал Г.Батчимэг, мөн яамны хэлтсийн дарга Б.Биндэръяа, Харилцаа холбоо, мэдээллийн технологийн газрын дарга Б.Чинбат, мөн газрын Мэдээллийн технологийн бодлого, зохицуулалтын газрын дарга Б.Билэгдэмбэрэл нар оролцов.

 Хуралдаанд Улсын Их Хурлын Хууль зүйн байнгын хорооны ажлын албаны ахлах зөвлөх М.Үнэнбат, зөвлөх Б.Баярмаа, Б.Хонгорзул, референт Н.Монголмаа нар байлцав.

 Хуулийн төслийн талаар Гадаад харилцааны сайд Д.Цогтбаатар танилцуулав.

 Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

 **Х.Нямбаатар**: Олон улсын гэрээнд цахим харилцааг ашиглах тухай Нэгдсэн Үндэстний Байгууллагын конвенцыг соёрхон батлах тухай хуулийн төслийгдэмжье гэсэн санал хураалт явуулъя.

 Зөвшөөрсөн: 6

 Татгалзсан: 5

 Бүгд: 11

 54.5 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Х.Нямбаатар Аюулгүй байдал, гадаад бодлогын байнгын хорооны хуралдаанд танилцуулахаар тогтов.

 Хуралдаан 40 минут үргэлжилж, 19 гишүүнээс 11 гишүүн ирж, 57.9 хувийн ирцтэйгээр 17 цаг 45 минутад өндөрлөв.

 Тэмдэглэлтэй танилцсан:

 ХУУЛЬ ЗҮЙН БАЙНГЫН

 ХОРООНЫ ДАРГА Х.НЯМБААТАР

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН**

**2020 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 5 ДУГААР САРЫН 13-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 **Х.Нямбаатар**: Байнгын хорооны эрхэм гишүүдийн энэ өдрийн амар амгаланг айлтгая.

Байнгын хорооны гишүүдийн ирц бүрдсэн тул Хууль зүйн байнгын хорооны 2020 оны 5 дугаар сарын 13-ны өдрийн хуралдаан нээснийг мэдэгдье.

 Хэлэлцэх асуудлаа танилцуулъя. Нэгдүгээрт, “Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай” Улсын Их Хурлын 2014 оны 64 дүгээр тогтоол нь Үндсэн хуулийн холбогдох заалтыг зөрчсөн эсэх маргааныг хянан шийдвэрлэсэн тухай Үндсэн хуулийн цэцийн 2020 оны 04 дүгээр дүгнэлтийг хэлэлцэнэ.

 Хоёрдугаарт, Олон улсын гэрээнд цахим харилцааг ашиглах тухай Нэгдсэн Үндэстний Байгууллагын конвенцийг соёрхон батлах тухай хуулийн төсөл. Санал, дүгнэлтийг Аюулгүй байдал, гадаад бодлогын байнгын хороонд хүргүүлнэ.

 Хэлэлцэх асуудалтай холбогдуулан саналтай гишүүд байна уу? Алга байна.

 Хэлэлцэх асуудалдаа оръё.

 ***Нэг.“Төрөөс төмөр замын талаар баримтлах бодлогын хэрэгжилтийг хангах зарим арга хэмжээний тухай***” ***Улсын Их Хурлын 2014*** ***оны 64 дүгээр тогтоол нь Үндсэн хуулийн холбогдох зүйл заалтыг зөрчсөн эсэх маргааныг хянан шийдвэрлэсэн тухай Үндсэн хуулийн цэцийн 2020*** ***оны 04 дүгээр дүгнэлтийг хэлэлцье.***

 Цэцийн дүгнэлтийн агуулгыг Улсын Их Хурлын итгэмжлэгдсэн төлөөлөгч, Улсын Их Хурлын гишүүн Я.Содбаатар танилцуулна.

 **Я.Содбаатар:** Монгол Улсын Их Хурлын 2014 оны 64 дүгээр тогтоол Үндсэн хуулийн холбогдох заалтыг зөрчсөн эсэх маргааныг хянан шийдвэрлэхээр Үндсэн хуулийн цэц хэлэлцлээ. Цэцийн дунд суудлын хуралдаанаар асуудлыг авч хэлэлцэж, Цэцийн гишүүн Одбаяр, Солонго, Туулхүү, Нанзаддорж, Баясгалан нар хуралдаанд оролцсон. Хан-Уул дүүргийн 11 дүгээр хорооны оршин суугч иргэн Удаанжаргалаас Үндсэн хуулийн цэцэд Монгол Улсын Их Хурлын 2014 оны 10 дугаар сарын 24-ний өдөр баталсан Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай 64 дүгээр тогтоол холбогдох хууль, Улсын Их Хурлын 2010 оны 32 дугаар тогтоолоор баталсан Төрөөс төмөр замын тээврийн талаар баримтлах бодлогын баримт бичгүүдийг зөрчсөн байна.

 Энэ нь Үндсэн хуулийн холбогдох хууль дээдлэх зарчмыг алдагдуулсан байна гэсэн агуулгатай гомдол гаргасан. Үүний дагуу итгэмжлэгдсэн төлөөлөгчийн хувьд энэ асуудал Үндсэн хуулийн нэгдүгээр зүйлийн 2 дахь хэсгийг зөрчөөгүй талаар үндэслэлээ явуулсан. Хэлэлцүүлгийн явцад энэ процедурын алдаа, Их Хурал дээр хэлэлцэх ёстой процедурын алдаанууд гарсан байна гэдгийг хэлэлцүүлгийн явцад хэдүүлээ ярилцсан. Яагаад вэ гэхээр өнөөдөр мөрдөгдөж байгаа Үндсэн хуулийн дагуу Хууль, Улсын Их Хурлын бусад шийдвэрийн төсөл боловсруулах, өргөн мэдүүлэх журмын тухай хуулийн 9.1-д, хууль санаачлагч хуулийн төсөл боловсруулахдаа түүний үзэл баримтлалыг тодорхойлох, үзэл баримтлал дотор холбогдох төрийн захиргааны төв байгууллага дэмжсэн байж оруулж ирдэг энэ заалтууд зөрчигдсөн ийм процедурын алдаа Засгийн газрын түвшинд гарсан байна гэж ингэж гарч ирсэн.

 Тэгээд Монгол Улсын Их Хурлын 2014 оны 12 дугаар сарын 24-ний өдрийн Төрөөс төмөр замын талаар баримтлах бодлогын хэрэгжилтийг хангах зарим арга хэмжээний тухай 64 дүгээр тогтоол Монгол Улсын Үндсэн хуулийн нэгдүгээр зүйлийн 2 дахь хэсгийг буюу ардчилсан ёс, шударга ёс, эрх чөлөө, тэгш байдал, үндэсний эв нэгдлийг хангах, хууль дээдлэх төрийн үйл ажиллагааны үндсэн зарчмыг зөрчсөн байна гэсэн ийм дүгнэлт гарсан. Тэгээд үүнийг танилцуулж байна. Баярлалаа.

 **Х.Нямбаатар:** Итгэмжлэгдсэн төлөөлөгчөөс асуух асуулттай гишүүд байна уу?

 Гишүүд ээ, энд хариуцлагатай хандах ёстой шүү дээ. Энэ юу гэвэл энэ Цэцийн дүгнэлттэй холбоотойгоор Гашуунсухайтын төмөр зам цаашид ямар царигаар үргэлжлэх эсэх асуудал тодорхой болох гэж байгаа. Тэгээд энэ протоколд үлдэнэ, тал талаас нь хэдүүлээ асууж байж энд хариулт өгөх ёстой. Өмнө нь хэдүүлээ Эрдэнэтийн 49-д хардагдаж Цэцийн 01 тоот дүгнэлтийг хүлээж авсан шүү дээ. Тэгээд түүнээс хойш энэ итгэмжлэгдсэн төлөөлөгчийг өөр Байнгын хорооны гишүүн байсан ч хамаагүй байлцуулаад, Цэцийн дүгнэлтийн агуулгыг сая тайлбар хийлгэж байгаа юм. Тэгээд хийсэн тайлбарыг сая Я.Содбаатар дарга тайлбар хийчихлээ.

 Одоо тайлбараас та нар асууж үүнийг тодруулах ёстой.

 Батзандан гишүүнээр тасаллаа. Дараа нь би өөрөө асууна. Ц.Гарамжав гишүүн.

 **Ц.Гарамжав:** Бид Монгол Улсын хөгжлийн стратегийн тухай ярилцаж байгаа. Алсын хараа 2050-ийг ч бас нэлээн тал, талаас нь санаа, оноогоо хэлж шүүж, тунгааж байгаа. Энэ үетэй давхцаад Монгол Улсын нэг бүтээн байгуулалт болох төмөр замтай холбогдсон, Үндсэн хуулийн холбогдох заалтыг зөрчсөн эсэх маргааныг хянан шийдвэрлэсэн тухай Цэцийн дүгнэлт орж ирж байна.

 Тэгэхээр энэ дээр ямар учраас энэ төмөр зам тавих асуудал дээр одоо өнөөдрийг хүртэл маргалдаад байдаг юм бэ? Ер нь энэ төмөр зам тавина, сайжруулсан зам тавина, бетон зам тавина гэдэг. Зам л бол ерөөсөө хөгжил, дэвшил гэж ойлгох ёстой шүү дээ. Одоо хөдөөний замууд ч бай, хаана ч зам тавьж байсан, зам гэдэг бодлого Монголд хамгийн хэрэгцээтэй, агаар шиг хэрэгтэй байгаа юм, зам харилцаа.

 Тэгээд энэ төмөр замын асуудал энэ дөрвөн жилд сайн хөдлөөд, анх удаагаа Монгол Улс урд зүгийн төмөр замыг Сайншандтайгаа холбож байна. Одоо Гашуунсухайт руугаа холбож байна. Энэ төмөр замуудыг. Тэгээд энэ бол манай одоо ганц гарч чадахгүй байгаа олон улсад гарах гарцуудыг бий болгож байгаа хамгийн ач холбогдолтой. Бид нар маш олон жил маргалаа энэ төмөр замыг тавих уу, үгүй юу. Төмөр зам арай хийж нэг тавина гэхээрээ нарийн уу, бүдүүн үү гээд л маргалдсаар байгаад 30 жилийг ардаа орхилоо. Ийм улс орон гэж бас ховор шүү.

 Тэгэхээр барих гэж байгаа төмөр замаа бид нар үндэснийхээ аюулгүй байдлыг хангасан, мөн олон улсын харилцаанд хурдан шуурхай хүргэх талаар аль технологийг сонгож зам тавихаар болж байна.

 Мөн одоо энэ Сайншанд руу тавигдаж байгаа замын урт хичнээн километр билээ. Гашуунсухайт руу тавигдаж байгаа замын маань урт хичнээн километр ямар царигаар одоо тавигдаж байна вэ? Эдгээрийн маань санхүүжилт нь энэ жилийн улсын төсөвт хэдэн хувиар тусгагдсан юм бол. Цэцийн дүгнэлт дээр чухам энэ бүтээн байгуулалтыг дэмжсэн гэж би ойлгож байгаа. Тэгэхээр үүнийг аль үндэслэлээр Цэцийн дүгнэлт дэмжиж өгсөн юм бол гэсэн асуултууд байна.

 **Х.Нямбаатар:** Гарамжав гишүүний асуултад итгэмжлэгдсэн төлөөлөгч Содбаатар гишүүн хариулъя.

 **Я.Содбаатар:** Ер нь энэ холбогдох нэр бүхий иргэнээс Улсын Их Хурлын 2014 онд гаргасан энэ 67 дугаар тогтоол, процедурын хувьд бол алдаанууд гарсан байна. Их Хуралд хуулийн төсөл, тогтоолын төслийг өргөн барьдаг, тэр процедурууд алдагдсан байна. Нэг ёсны төрийн захиргааны төв байгууллага болох Зам, тээврийн яамных нь сайд зураагүй, үзэл баримтлалыг нь батлаагүй. Хууль зүйн сайд, Эдийн засгийн хөгжлийн сайд хоёр зураад оруулчихсан. Энэ нь өөрөө холбогдох хуулийн заалтуудыг зөрчсөн байна аа гэсэн, нэг ёсны агуулга гэхээсээ илүү асуудлын процедур дээр нь хуулийн алдаа гарсан байна аа гэдэг ийм зүйл тавьсан.

 Тийм учраас сая Цэц яг үүнийг нь хараад, тэр одоо хууль дээдлэх зарчим алдагдуулж, Их Хурал дээр, Засгийн газар юмаа өргөн барих энэ процедурын алдаа гарсан байна аа гэдэг дээр Цэцийн дүгнэлт гарсан.

 Цэцийн дүгнэлтийг ингээд хүлээгээд авчих юм бол цаашдаа бид нар 2010 оны Улсын Их Хурлын 32 дугаар тогтоолоор батлагдсан Төрөөс төмөр замын талаар баримтлах бодлогын баримт бичгийн заалт цаашаа хэрэгжээд явна гэсэн үг. Нэг ёсны өргөн царигаар буюу 1520 миллиметр царигтайгаар энэ Тавантолгой, Гашуунсухайтын төмөр зам баригдах болно гэсэн үг.

 Энэ нь нөгөө талдаа 2014 оноос хойш Сайншанд, Тавантолгой чиглэлийн төмөр замын ажил нэлээн эрчимтэй явагдаж байгааг та бүхэн мэдэж байгаа. Манай үндэсний компаниуд, зэвсэгт хүчин ороод ажиллаж байгаа. Төв магистрал шугамтайгаа холбогдож байгаа учраас энэ анхны баталсан 2010 оны 32 дугаар тогтоолоороо явах нь зүйтэй гэсэн  салбарын энэ бодлоготой нийцэж байгаа гэж бид нар үзэж байгаа юм.

 Тэр санхүүжилт бусад зүйлийнх нь юмыг би мэдэхгүй юм. Энд бол процедурын асуудал яригдсан учраас түүнийг холбогдох яам нь тодруулж өгөх байх аа.

 **Х.Нямбаатар:** Ж.Батзандан гишүүн асуултаа асууя.

 **Ж.Батзандан:** Нөгөө төмөр замтай холбоотой маргаан Улсын Их Хурал руу дахиад Цэцээр дамжиж орж ирж байх шиг байна. Энэ асуудлыг хэлэлцсэн цэцийн гишүүдийнх нь нэрийг хэлье. Манай Туулхүү, Нанзаддорж, Баясгалан, Солонгоо өгсөн ийм 4 гишүүн орж шийдвэрлэсэн байна. Би чинь одоо Цэцийн гишүүдийнхээ нэрсийг харж байгаад л шийдсэн асуудлыг нь их нухацтай уншдаг болсон. Бодвол нөгөө явах гэж байгаа төмөр замыг явуулахгүй л гэдэг шийдвэр гаргаа байлгүй дээ. Гацаах талдаа байлгүй дээ л гэж би ойлгож байна. Засгийн газраас гаргасан шийдвэрээр бол 14, 34 гэдэг чинь нарийн болов уу. Нарийнаар явуулъя гэдэг шийдвэр гарсан юм байна. Тэгээд үүнийг нь одоо нарийнаар явах юм бол төмөр замын бодлоготой зөрчилдөнө гэж үзээд, нөгөө хувилбараар оруулж ирж байгаа юм байлгүй дээ, өргөнөө. Тэгэхээр энэ Цэцийн тогтоолыг хүлээгээд авчихвал тэгээд нарийн нь явах юм уу, өргөн явах юм уу? Алинаар нь танк орж ирдэг билээ. Та нар чинь танк яриад байдаг шүү дээ.

 **Х.Нямбаатар:** Нарийнаар нь орж ирнэ.

 **Ж.Батзандан:** Нэг иймэрхүү маргаан олон жил үргэлжиллээ. Энэ Гадаад хэргийн сайд сууж байна. Яг одоо Монгол Улсын гадаад бодлого аль нь байгаа юм бэ? Цогтбаатар сайд аа?

 Энэ эцсийн шийдвэрийг бид маш нухацтай яримаар байна. Одоо олон жил төмөр замын маргаан хийлээ. Эрх баригч нам Ардын нам. 2014 оны шийдвэр бол Ардчилсан намын үед гарсан шийдвэр, тийм биз. Одоо танай намын үед алинаар нь барих гээд байгаа юм бэ? Санаагаа шуудхан хэлчих.

 **Х.Нямбаатар:** Я.Содбаатар гишүүн.

 **Я.Содбаатар:** Би түрүүн хэлсэн, ер нь бол энэ 2014 онд тухайн үед Ардчилсан нам Засгийн эрх барьж байх үед, хоёр Засгийн газрыг огцорч байх үед хоёр Засгийн газар хоорондоо ажлаа хүлээлцэж, салбарын сайд нь байхгүй байх үед энэ асуудал хэлэлцүүлгийнх нь материалуудыг одоо протоколоос аваад,  архиваас аваад үзсэн ч гэсэн Эрдэнэ сайд Зам, тээврийн яамыг хариуцаж байх үедээ ийм шийдвэр гаргасан юм билээ. Тэгээд тухайн үеийн Зам, тээврийн яамыг нь Барилгын яамтай хамтруулаад, хоёр яам нэгдэж байх үед, яг үүнийг тааруулаад гарсан шийдвэр. Тэгээд тухайн үед асуудал хариуцаж байсан Зам, тээврийн хөгжлийн сайд нь энэ асуудлыг эсэргүүцээд гарын үсгээ зураагүй. Тэгээд энэ нь Их Хуралд төрийн захиргааны төв байгууллагын саналаа өгөх, үзэл баримтлалыг батлах гэж энэ юмнуудыг зөрчсөн байна гэж энэ иргэн хандсан.

 Би энд эрх барьж байгаа МАН-ын байр суурийг илэрхийлэх боломж байхгүй. Ер нь өнөөдөр бүтээн байгуулалт явж байгаа талаасаа Дорноговь, Сайншандаас Тавантолгой чиглэлийн төмөр зам бол өргөнөөр баригдаж байгаа. Энэ Тавантолгойгоос Гашуунсухайт чиглэлийн төмөр зам энэ магистралтай холбогдож байгаа учраас өргөнөөр бариулах нь зүйтэй гэсэн ийм байр суурьтай байгаа. Тэгэхээр энэ Цэцийн дүгнэлтийг хүлээж авчихвал энэ цаашдаа өргөнөөр баригдах, одоогийн явж байгаа бүтээн байгуулалтын ажил хэвийн явах нөхцөл боломж бүрдэнэ ээ гэдгийг тодотгож хэлье ээ. Баярлалаа.

 **Х.Нямбаатар:** Би Байнгын хорооны гишүүдэд үзүүлье. Энэ Төрөөс төмөр замын талаар баримтлах бодлогын хэрэгжилтийг хангах зарим арга хэмжээний тухай Улсын Их Хурлын тогтоолын төслийн үзэл баримтлал дээр Эдийн засгийн хөгжлийн сайд Батбаяр дарга гарын үсэг зураад, тамгаа дарчихсан. Хууль зүйн сайд Тэмүүжин тамга дараад, гарын үсгээ зурчихсан. Зам, тээврийн сайд Гансүх энэ дээр гарын үсэг зурж, тамга дараагүй. Энэ бол үндсэндээ процедурын алдаа гаргасан гэдэг утгаараа Цэцэд өнөөдөр хууль дээдлэх зарчим алдагдсан гэдгээр Цэц дүгнэлтээ гаргаж орж ирсэн байна.

 Тэгээд би Я.Содбаатар итгэмжлэгдсэн төлөөлөгчөөс нэг зүйл асууя. Би буруу ойлгож байж магадгүй. Энэ тогтоолыг хэсэгчлээд уншаатахъя. Энэ тогтоолын нэгдүгээр зүйл нь Тавантолгой, Гашуун сухайт, Хөөт, Бичигт чиглэлийн төмөр замын шинэ шугамыг 1435 миллиметрийн царигтай, Арц суурь, Эрдэнэт, Тавантолгой, Сайншанд, Баруун-Урт, Хөөт, Чойбалсан, Хөөт, Нөмрөг чиглэлийн төмөр замын шинэ шугамыг 1520 миллиметрийн царигтай барих ажлыг зохион байгуулж ажиллахыг Засгийн газарт даалгасан ийм Улсын Их Хурлын тогтоол гарсан.

 Тэгээд би хоёр зүйл асууя. Та нэгд, Зам, тээврийн сайд байсан хүний хувьд, хоёрт гэвэл, таны түрүүчийн хариулт, энэ тогтоолын агуулга хоёр зөрөөтэй гарч ирж байна. Та юу гэж хэлсэн бэ гэвэл, Монгол Улсын дотоод төмөр замын шугам сүлжээтэй шууд холбогдох шугам учраас 1520 байх ёстой гэдэг агуулгаар Засгийн газар дэмжиж байгаа гэж хэлсэн. Гэтэл саяын энэ тогтоол дээр чинь бүр маш тодорхой заасан байна шүү дээ. Тавантолгой, Сайншанд, Баруун-Урт, Хөөт, Чойбалсан, Хөөт, Нөмрөг чиглэлийн замыг 1520-иороо барь. Харин Тавантолгой, Гашуунсухайт, Хөөт, Бичигт чиглэлийн төмөр замыг өөрөөр хэлбэл төв магистралтай холбогдохгүй замаа 1435 миллиметрээр барь гэж байна шүү дээ. Тэгэхээр таны эхний хариулт чинь үүнтэйгээ зөрөөд байгаа юм. Бид нар мэргэжлийн хүмүүс биш. Хууль зүйн байнгын хороо энэ дээр Цэцийн дүгнэлтийг Дэгийн тухай хуульд заасны дагуу авч хэлэлцэж,  хууль зүйн дүгнэлт гаргах л үүрэгтэй байгууллага. Өөрөөр хэлбэл бид нар энэ Их Хурлын тогтоол нь Үндсэн хууль зөрчсөн, зөрчөөгүй гэдэг асуудал дээр л бид нар байр сууриа илэрхийлэх гэж байгаа юм.

 Тэгэхээр сая таны эхний хэлсэн бол үүнтэйгээ зөрж байна, нэгд. Хоёрт нь би танаас асуух гээд байгаа юм нь, яагаад бид нар магистралтай холбогдоогүй замыг, цаашаагаа нүүрс гаргах гэж байгаа замыг заавал тэнд ийм дугуй сольж, ийм тээвэрлэлтийг хүндрэлтэй байдлаар хийх гэж бид өөрсдөө экспортлогч орон нь хүсээд байгаа юм гэсэн ийм хоёр асуултад хариулт авъя. Тэгээд дараа нь хэдүүлээ үгээ хэлээд, саналаа хураая. Содбаатар гишүүн.

 **Я.Содбаатар:** Би энэ зүйл хэлээд байгаа шүү дээ. Энэ Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай 64 дүгээр тогтоолыг Үндсэн хуулийн цэц дээр агуулгыг нь бол яриагүй. Өргөн царигаар барих уу, нарийн царигаар барих уу би түүнийг очиж хамгаалаагүй. Энэ асуудлыг хэлэлцсэн Засгийн газар, энэ үед хэлэлцсэн Улсын Их Хурлын процедур нь алдаа гаргасан байна аа гэж тэр иргэн бас үзсэн. Тэр өргөний өргөдөл нь өргөнөөр барья аа, эсвэл нарийнаар барья аа гэдэг өргөдөл байгаагүй гэдгийг нэгдүгээр тодотгож хэлье.

 Хоёрдугаарт, та гишүүнийх нь хувьд асууж байх шиг байна. Би итгэмжлэгдсэн төлөөлөгчийн хувьд тайлбар өгөхдөө, Их Хурал энэ дээр процедурын алдаа гаргаагүй. Хуулийг хэлэлцүүлгийн явцад татаж авах ёстой Засгийн газрын алдаа гаргасан байна аа гэдгийг хэлсэн. Нэг ёсны хэлэлцүүлгийн аль ч шатанд Засгийн газар хууль санаачлагчийн хувьд Хуулийн зөрчил гаргасан байхад түүнийгээ татаж авах ёстой.

 Хоёрдугаарт Их Хурал хэлэлцэхдээ бүрдлийг нь шалгах ёстой. Бүрдэл нь зөрчилдсөн байсан. Тэгээд үүнийг л Үндсэн хуулийн цэц дээр бид нар ярилцсан. Хувь Их Хурлын гишүүний хувьд, энэ салбарт ажиллаж байсан хүний хувьд энэ Тавантолгой, Гашуунсухайтын чиглэл бол 2010 оны 32 дугаар тогтоолоор батлагдсан Төрөөс төмөр замын тээврийн талаар баримтлах бодлогын баримт бичиг бол тухайн үеийн парламент Монгол Улсын төмөр замын бодлого ямар байх вэ? Ямар царигтай байх вэ? Энэ нь нийгэм, эдийн засгийн хувьд, геополитикийн хувьд, хоёр улс орнуудын хоорондын харилцааны хувьд аль нь зөв вэ гэж ярьж байгаад шийдвэрлэсэн нь өргөн. Үүнийг нь 2014 онд 2 Засгийн газар хоорондоо солигдох үед эхлээд бол салбарын сайд нь байсан юм билээ. Өргөн барьсных нь дараа буцаагаад, дахиж шилжсэн юм байна, процедурыг нь архивыг нь үзэхээр. Тэр үед салбарын сайд нь байхгүй, яам нь татан буугдчихсан, 2 яамны хооронд байх үед хэлэлцээд, гаргахдаа бол энэ 2 чиглэлийг 14.35 буюу нарийн царигтай барихаар хийсэн. Тэгэхдээ Хөөт, Бичигтийг нь бүр Их Хурлын гишүүдийн саналаар хийсэн, одоо архив үзвэл.

 Тийм учраас яг нэгдсэн төрийн бодлого талаасаа бол 2010 оны 32 дугаар тогтоолоор батлагдсан Монгол Улсад баригдаж байгаа энэ шугамууд 15, 20 буюу өргөн царигтай байх үүгээрээ яваад, бүтээн байгуулалт нь явах нь зүйтэй. Өнөөдөр энэ бүтээн байгуулалтыг зогсоохгүй, цаашид хэвийн явуулах, одоогийн явж байгаа энэ бүтээн байгуулалтыг хэвийн үйл ажиллагаа явуулах нь зүйтэй гэсэн хувь гишүүний байр сууриа л илэрхийлж байна.

 Цэц дээр очсон итгэмжлэгдсэн төлөөлөгчийн хувьд ямар маргаан болсон бэ? гэдгийг би та нарт хоёр удаа тодорхой хэлж өглөө.

 **Х.Нямбаатар:** Я.Содбаатар гишүүнд баярлалаа.

 Цэцийн дүгнэлттэй холбогдуулж итгэмжлэгдсэн төлөөлөгчөөс асуулт асууж дууслаа.

 Үг хэлэх гишүүн байна уу? Д.Ганболд гишүүнээр тасаллаа. Тэгээд дараа нь санал хураая. Ганболд гишүүн.

 **Д.Ганболд:** Сая Я.Содбаатар гишүүн ярьж байна л даа. Энэ чинь сайдтай бас холбогдуулаад гарын үсэг зурсан, зураагүйтэй холбогдуулаад Үндсэн хуулийн цэц дээр асуудал үүссэн гэж би сая ерөнхийдөө тэгж ойлгоод байна. Тэгвэл одоо энэ салбарын сайд нь өөрөө энд байж байгаад бас ямар байр суурьтай байгаа юм. Бид нар хүлээж авах, авахгүйгээ шийдэхэд салбарын сайд чинь өөрөө байх нь их чухал юм биш үү, Байнгын хороон дарга аа. Тийм учраас горимын санал гаргаж байна. Сайд нь байж байгаад тодорхой хэмжээнд энэ цаашдаа бодлогын бөгөөд хэдийгээр өнөөдөр тэр процедурын гэдэг юм уу, алдаа гэж байгаа боловч нөгөө бүдүүн цариг уу, нарийн цариг уу, 1500, 1400 хэд вэ гэдгийг өнөөдөр нэг төгс эцэслээгүй байгаад байна шүү дээ.

 Тэгвэл Байнгын хорооны даргын хувьд та яамных нь сайд нь байж байгаад бас сайдын саналуудыг бас сонсчихвол уул нь зүгээр байгаа юм. Тэгэхгүй бол дараа нь би байгаагүй нэг Байнгын хороо хэлэлцээд, Үндсэн хуулийн цэцийн асуудлыг аваад шийдээд, болно, болохгүй, зөвшөөрлөө зөвшөөрөхгүй гээд явчихлаа гэхгүй юу. Энэ бол Монгол Улсын олон жил ярьж байгаа тулгамдсан асуудлын нэг шүү дээ. Тэгээд шийдвэр нь ямар гарах гэж байгаа түүнийг нь Засгийн газрыг төлөөлж бас нэг шийдвэр хэлнэ шүү дээ.

 **Х.Нямбаатар:** Ц.Мөнх-Оргил гишүүн.

 **Ц.Мөнх-Оргил:** Баярлалаа. Энэ яг чуулган завсарлах гээд л, сонгууль дөхөж байхад ийм асуудал оруулж ирээд бужигнуулаад байх юм. Тэгээд салбар хариуцсан сайд нь байхгүй, тэгээд 2010 оны баримт бичигтэйгээ, процедурын зөрчилтэй эсвэл өргөн барихтай зөрчилтэй гэсэн юм яриад, ингээд Монгол Улсын цаашдын хөгжилд онцгой ач холбогдолтой асуудлаар бид нар нэг л яаруу сандруу, босоо, суумгай шийдвэр гаргах гээд байна шүү.

 Сая Х.Нямбаатар даргын хэлж байгаа үнэн. Бид нар Улсын Их Хурал, Засгийн газар процедурын алдаатай бичиг баримт оруулж ирлээ гэж 2014 оны бичгийг гоочилж байгаад Монголоос гарч байгаа ганц экспортын бүтээгдэхүүн нүүрсээ ганцхан худалдан авагч руугаа өргөн царигаар зөөгөөд хил дээр  түүнийгээ дахиж шилжүүлж ачаад, нөгөө нүүрсээ үндсэндээ шороо болгоод, тэгээд цааш нь зөөх. Тэр гаргаж байгаа бүтээгдэхүүнийхээ үнэ өртгийг хэдэн хувиар нэмэгдүүлж байгаагаа, хэдэн хувь нь зах зээлээ алдаж байгаагаа, Монгол Улс ирээдүйд хэдэн олон сая долларынхоо ашгийг алдаж байгаагаа тооцоолохгүйгээр ийм юм хэлж болж байгаа юм уу, ярьж болж байгаа юм уу гишүүд ээ,  Х.Нямбаатар дарга аа.

 Тэгээд энэ 2010 онд баталсан Төмөр замын талаар төрөөс баримтлах бодлого дээр чинь маш ойлгомжтой заачихсан байгаа шүү дээ. Бүтээгдэхүүн нь экспортод шууд тээвэрлэгдэх ашигт малтмалын ордод боловсруулах үйлдвэрээс хилийн боомт хүрэх чиглэлийн ачаа тээвэрлэлтийн зориулалттай төмөр замын шугамын царигийн өргөнийг Засгийн газар, Улсын Их Хуралд танилцуулж шийдвэрлүүлнэ ээ гэсэн заалттай.

 Тэр заалтынхаа дагуу 2014 онд Засгийн газар нь оруулж ирсэн юм байна гэж ойлгож байгаа юм. Өөрөөр хэлбэл ордоосоо шууд экспортлоод, худалдан авагч талдаа хүргүүлж байгаа төмөр замыг бид нар өргөн болгоод хил дээр хятадын нарийн зам дээр аваачиж тулгаад, тэгээд ачаагаа нарийн төмөр зам руу шилжүүлээд, ингээд цаашаа зөөгөөд явах нь байна шүү дээ. Ийм төрийн бодлогогүй, улс орныхоо ирээдүйд өнөөдөр ч гэсэн олох ашгийг боомилсон шийдвэр гаргахад бид нар ингэж хурдан, шуурхай хандаж болохгүй ээ, судалгаатай үзэх хэрэгтэй. Сая Д.Ганболд гишүүн маш зөв санал хэлж байна шүү дээ.

 Ер нь яг өнөөдөр Засгийн газрын бодлого нь ямар байгаа юм. Зам тээврийн сайд нь ямар бодолтой байгаа юм. Сумъяабазар сайд ямар бодолтой байгаа юм. Эсвэл нөгөө Монголын төмөр замаар Оросоор дамжуулаад тойроод Оросын Алс дорнодын Восточный ч билүү, хэд хэдэн боомтоор хоёр, гурван мянган километр нүүрсээ зөөж, экспорт хийх тэр бодлого нь хэвээрээ байгаа юм уу, эсвэл урагшаагаа гаргая гээд байгаа юм уу? энэ урд хөрш чинь өөрөө юу гээд байгаа юм. Өө тэгье, тэгье, та нар өргөнөөр аваад ир. Бид нар үүнийг чинь шилжүүлээд, нарийн болгоод нарийн төмөр зам дээрээс цааш нь аваад явчихъя гэж байгаа юм уу? энэ бодлогын асуудлуудаа бид нар Сайд нараас нь асууж тодруулах хэрэгтэй шүү дээ.

 Тэгээд 2014 онд Засгийн газар өргөн барьчихсан, Улсын Их Хурал нь шийдсэн асуудлыг процедурын алдаа байна гэж хэлээд эргүүлээд буцаагаад байх юм бол энэ төрийн ажил чинь яаж цаашаа явах юм бэ? Тийм учраас би Д.Ганболд гишүүний горимын саналыг дэмжиж байна. Б.Энх-Амгалан сайдыг авчиръя. Д.Сумъяабазар сайдыг авчиръя, асууя. Энэ чинь. хэдийгээр дэгийн асуудал, горим зөрчсөн гэж асуудал яригдаад байгаа ч гэсэн Содбаатар гишүүн ээ, та өөрөө шууд хэлж байна шүү дээ. Үүнийг хүлээгээд авчих юм бол өргөн болчих юм байна аа гээд. Тэгвэл энэ чинь процедурын асуудал биш байгаа юм. Маш зарчмын асуудал болчхоод байгаа байхгүй юм. Энэ чинь та бид нарын асуудал биш байгаа юм. Энэ замаар чинь 20, 30, 40, 50 жил Монголын баялгийг чинь экспорт болгож, Монголчууд төсвийн орлогоо бүрдүүлэх нь байна шүү дээ. Тэгэхээр энэ чинь зүгээр нэг процедурын асуудал биш болчхоод байна шүү дээ. Тэгэхээр энэ горимын саналаар нь санал хураалгаж өгөөч гэсэн саналтай байна.

 **Х.Нямбаатар:** Дэгийн тухай хууль дээр хуралдаанаар нэг асуудлыг хэлэлцэж эхэлсэн боловч түүний хэлэлцүүлгийг хойшлуулж, дараагийн асуудлыг хэлэлц хэлэлцэх эсэхийг гишүүдийн саналаар шийдвэрлэж болно гэж байгаа юм, нэгд.

 Хоёр дахь зүйл гэвэл, Эдийн засгийн байнгын хороо бол үндсэн байнгын хороо нь юм байна. Тэгээд энэ хоёрын санал зөрвөл, дахиад манай Байнгын хороогоор уг асуудлыг эцэслэн шийдвэрлэх юм. Манай Байнгын хорооны саналаар чуулганы нэгдсэн хуралдаан дээр асуудлыг хэлэлцэх юм байна.

 Тэгэхээр би ингэж бодож байна. Ц.Мөнх-Оргил гишүүн, Д.Ганболд гишүүдтэй санал нэг байна. Үндсэн Байнгын хороо болох Эдийн засгийн байнгын хороон дээр бид нар энэ асуудлыг. Манай дээр бол дэгийн хувьд салбарын хариуцсан сайдыг оруулж ирж энэ асуудлыг ярих тухай ойлголт байхгүй. Дэгийн тухай хууль дээр Үнэнбат тайлбар өгчих.

 Дэгийн тухай хууль дээр бид нар сая ярьсан шүү дээ. Итгэмжлэгдсэн төлөөлөгчөөс асуулт асууна, хариулт авна, үг хэлнэ. Тэгээд Цэцийн дүгнэлтийг хүлээж авах, эсэх талаар. Үүнийг тэгээд санал хураалт хийгээд шийдчихье.

 Би бол ингэж бодож байна, Ц.Мөнх-Оргил гишүүн ээ. Эдийн засгийн байнгын хороон дээр уг асуудлыг нь тал талаас нь нухацтай яриад, тэгээд 2 Байнгын хороо, 2 өөр дүгнэлттэй юм уу, 1  дүгнэлттэй орно. 2 өөр дүгнэлттэй бол манай Байнгын хорооны дүгнэлтээр чуулганы нэгдсэн хуралдаан дээр асуудлыг авч хэлэлцэнэ. Эдийн засгийн байнгын хороон дээр, энэ үндсэн Байнгын хороон дээр энэ асуудлыг тэр сайд нарынх нь бүрэлдэхүүнтэй, оролцоотойгоор хэлэлцээд явчихъя.

 Ганболд гишүүний гаргасан горимын саналаар, Дэгийн тухай хуулийн 16.11-д зааснаар асуудлыг хойшлуулъя гэсэн горимын санал гаргаж байна.

 Санал хураалт явуулъя. Хойшлуулъя гэсэн томьёоллоор санал хураая. Дэмжсэн нь олонх бол хойшилно. Дэмжээгүй нь олонх бол шууд цаашаа санал хураалтад орно. Санал хураалт.

 Д.Ганболд гишүүн та өөрөө горимын саналаа гаргаад дэмжихгүй байна шүү дээ.

 Одоо цаашаа дэгээрээ санал хураалт явуулъя.

 1.Монгол Улсын Их Хурлаас 2014 оны 10 дугаар сарын 24-ний өдөр Төрөөс төмөр замын тээврийн талаар баримтлах бодлогын хэрэгжилтийг хангах зарим арга хэмжээний тухай 64 дүгээр тогтоолыг батлахдаа Монгол Улсын Үндсэн хуулийн нэгдүгээр зүйлийн 2 дахь хэсэгт ардчилсан ёс, шударга ёс, тэгш байдал, үндэсний эв нэгдлийг хангах, хууль дээдлэх нь төрийн үйл ажиллагааны үндсэн зарчим мөн гэж заасныг зөрчсөн байна гэснийг хүлээн зөвшөөрөх нь зүйтэй гэсэн томьёоллоор санал хураая.

 Санал хураалт.

 Уначихлаа. 45.5 хувь. Л.Болд гишүүн.

 **Л.Болд:** Минийх дараад энэ техник ажилласангүй. Тэгээд нэг хүнээр шийдэгдэж байгаа учраас саналаа дахиж хураасан нь дээр.

 **Х.Нямбаатар:** Л.Болд гишүүний гаргасан саналын томьёоллоор саяын энэ саналыг хүчингүйд тооцъё гэсэн томьёоллоор санал хураая.

 54.5 хувийн саналаар уг санал дэмжигдлээ, санал хураалтыг хүчингүйд тооцлоо.

 Дахин санал хураая.

 54.5 хувийн саналаар уг санал дэмжигдлээ.

 Чуулганы нэгдсэн хуралдаанд Байнгын хорооны санал, дүгнэлтийг Батзандан гишүүн танилцуулъя.

 ***Хоёр.Олон улсын гэрээнд цахим харилцааг ашиглах тухай Нэгдсэн Үндэстний Байгууллагын конвенцыг соёрхон батлах тухай хуулийн төслийг хэлэлцье.***

 Хууль санаачлагчийн илтгэлийг Монгол Улсын Засгийн газрын гишүүн, Гадаад харилцааны сайд Д.Цогтбаатар хийнэ. Д.Цогтбаатар сайдын микрофоныг өгье.

 **Д.Цогтбаатар:** Эрхэм Байнгын хорооны дарга, гишүүд ээ.

 Монгол Улсын хууль тогтоомжийг 2020 он хүртэл боловсронгуй болгох үндсэн чиглэлд Засгийн газраас санаачлан боловсруулахаар заасны дагуу Олон улсын гэрээнд цахим харилцааг ашиглах тухай Нэгдсэн Үндэстний Байгууллагын конвенцийг соёрхон батлах тухай хуулийн төслийг боловсруулан, танилцуулж байна.

 Нэгдсэн Үндэстний Байгууллагын ерөнхий асамблейгээс 2005 онд 60/21  дүгээр тогтоолоор баталсан Олон улсын гэрээнд цахим харилцааг ашиглах тухай конвенц нь дэлхий нийтийн худалдаа хамтын ажиллагааны цахим орчны эрх зүйн үндсийг бүрдүүлэх, худалдааг хөнгөвчлөх, оролцогч талуудын шууд болон шууд бус зардлыг бууруулах, хил дамнасан цахим харилцаа экспорт импорт олон улсын худалдааг дэмжихэд чиглэсэн эрх зүйн бичиг баримт болно.

 Өнөөгийн байдлаар энэхүү конвенцыг соёрхон батлах, нэгдэн орох, гарын үсэг зурах байдлаар нийт 24 улс хүлээн зөвшөөрөөд байгаагийн дотор манай олон талт хамтын ажиллагаатай улс орнууд болох Оросын Холбооны Улс, Бүгд Найрамдах Хятад Ард Улс, Бүгд Найрамдах Солонгос улс багтаж байгаа бөгөөд 10 орчим улс нэгдэн орохоор ажиллаж байна. Монгол Улс энэхүү конвенцыг соёрхон баталснаар дээр дурдсан цахим харилцааны давуу талыг манай улсад олгохоос гадна цахим болон цаасан суурьтай мэдээллийн эрх зүйн ижил тэнцүү чадамжтай байдал, цахим гарын үсэг болон ердийн гарын үсгийн ижил тэнцүү нөхцөлийг тогтоох, цахим харилцааны баримт бичгийг илгээх, хүлээн авах, хадгалах, автоматжуулсан мэдээллийн системийг ашиглах нөхцөл боломж бүрдэх юм.

 Мөн түүнчлэн Монгол Улс уг конвенцод нэгдэн орсноор гишүүнчлэлийн аливаа хэлбэрийн татвар төлөхгүй, ямар нэг санхүүгийн үүрэг хариуцлага хүлээхгүй, тус конвенцыг төлөөлөх байгууллагыг дотооддоо байгуулах шаардлагагүй бөгөөд уг конвенцын хэрэгжилтийн талаар ямар нэг илтгэл, тайлан гаргах шаардлага тавигдахгүй болно.

 Иймд хуулийн төслийг хэлэлцэж шийдвэрлэж өгнө үү.

 Анхаарал тавьсанд баярлалаа.

 **Х.Нямбаатар:** Д.Цогтбаатар сайдад баярлалаа.

 Хэлэлцэж байгаа асуудалтай холбогдуулан хуралдаанд оролцож байгаа албан тушаалтнуудыг танилцуулъя. Гадаад харилцааны яамны Олон улсын гэрээ эрх зүйн газрын дэд захирал Г.Батчимэг, Харилцаа холбоо, мэдээллийн технологийн газрын дарга Б.Чинбат, мөн  газрын Мэдээллийн технологийн бодлого, зохицуулалтын газрын дарга Б.Билэгдэмбэрэл, Гадаад харилцааны хэлтсийн дарга Б.Биндэръяа нар оролцож байна.

 Хэлэлцэж байгаа асуудалтай холбогдуулан асуух асуулттай гишүүд байна уу? Алга байна. Үг хэлэх гишүүн байна уу? Алга байна.

 Гишүүд энэ дээр уг нь анхааралтай хандмаар байгаа юм. Энэ юу гэвэл, манай иргэний эрх зүйн харилцаан дахь гэрээний эрх зүйн харилцаанаас өөр ийм эрх зүйн зохицуулалт орж ирж байгаа юм. Өөрөөр хэлбэл цахимаар зохицуулалт, цахимаар гэрээ хэлцэл байгуулах тохиолдолд манай Иргэний хуульд тавьсан шаардлага нь дижитал цахим гарын үсгээр уг гэрээг баталгааждаг ийм одоо зохицуулалттай. Тийм ээ.

 Тэгэхээр одоо энэ конвенцын агуулгаар орж ирж байгаа зохицуулалтаар болохоор Иргэний хуулийн 4211-д хуульд зааснаар бүртгүүлэх, нотариатаар гэрчлүүлвэл зохих болон бичгээр хийхээр заасан хэлцлийг цахим хэлбэрээр хийж болно. Хуульд өөрөөр заагаагүй бол цахим хэлбэрээр хийх хэлцэл нь хүсэл зоригоо илэрхийлэгч этгээд цахим баримт бичиг үйлдэж, тоон гарын үсэг зурж, илгээснийг нөгөө тал нь хүлээн зөвшөөрч, тоон гарын үсэг зурснаар хүчин төгөлдөр болно гэж байгаа юм.

 Одоо энэ орж ирж байгаа конвенцийн 9 дүгээр зүйлд, хэлбэрийн шаардлага гэдэг нь энэхүү конвенцоор аливаа харилцаа эсхүл гэрээ тодорхой хэлбэрт байх, эсхүл түүнийг нотлохыг шаардахгүй гэж, нотлохыг шаардахгүй. Өөрөөр хэлбэл сая Иргэний хуулийн 4211-д зааснаас өөр байж болно гэж.

 Хуульд заасны дагуу тухайн харилцаа эсхүл гэрээг бичгээр үйлдэх, эсхүл бичгийн хэлбэртэй байх шаардлагыг хангаагүй нь эрх зүйн үр дагавар үүсгэхээр бол тухайн цахим харилцаанд агуулагдсан мэдээллийг дараа үзэх боломжтой байвал тухайн цахим харилцаа уг хуулийн шаардлагыг хангасан гэж үзнэ ээ гэж байгаа юм. Ийм конвенцыг бид нар соёрхон батлах гэж байна.

 Тэгээд өөр асуулт байхгүй бол одоо санал хураая.

 Санал хураалт би томьёолол уншилгүй шууд санал хураалт явчихлаа. Үүнийг цуцалъя.

 Олон улсын гэрээнд цахим харилцааг ашиглах тухай Нэгдсэн Үндэстний Байгууллагын конвенцыг соёрхон батлахыг дэмжье гэсэн томьёоллоор санал хураая.

 Санал хураалтад оролцсон гишүүдийн 54.5 хувийн саналаар уг санал дэмжигдлээ.

 Хууль зүйн байнгын хорооны санал, дүгнэлтийг Аюулгүй байдал, гадаад бодлогын байнгын хороонд би өөрөө танилцуулъя.

 Байнгын хорооны энэ энэ өдрийн хуралдаанаар хэлэлцэх асуудал дууссан тул Байнгын хорооны хуралдаан хаасныг мэдэгдье.

 Гишүүдэд баярлалаа .

 Дууны бичлэгээс буулгасан:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН